ועדת הכלכלה, כנסת 20, פרוטוקול מספר 330, 2016-10-31 09:30

איתן כבל: בוקר טוב, אני מתכבד לפתוח את הישיבה.

איתן כבל: חודש טוב, שבוע טוב, שנה טובה.

איתן כבל: ראשית, אני מתנצל על האיחור.

איתן כבל: הפקקים כאן הם סיוט כל יום, אבל יש ימים שאפילו הפקקים מתעלים על עצמם.

איתן כבל: זה היה יום כזה, לצערי.

איתן כבל: לפעמים אתה לא יודע להסביר את זה, אבל יכול להיות שכל ה-120 הגיעו באותו זמן.

איתן כבל: בכל אופן, אני שמח להיות כאן, לפתוח את מושב החורף, ברשותכם, גברתי מנהלת הוועדה, היועצת המשפטית, הדובר, הרשמת, חבריי וחברותיי חברי הכנסת, אורחים נכבדים.

איתן כבל: ברשותכם, אני רוצה לומר כמה מילות פתיחה לקראת המושב הזה.

איתן כבל: המושב הקודם, עשינו בו כוועדה דברים מאוד-מאוד גדולים.

איתן כבל: אחד הדברים היותר גדולים הוא ההובלה של השימוע בנושא תאונות הדרכים.

איתן כבל: אני רוצה לומר לכם, בצער גדול מאוד, שלמרות העבודה המדהימה שנעשתה כאן על-ידי חברי הוועדה, אורחים, דוח שבאמת, אני מרשה לעצמי, יחד עם מכון המחקר של הכנסת, שלא נעשה שנים כאן, אם בכלל, גם ברמה המקצועית שלו וגם בהתייחסות – הוא לא היה מסמך פופוליסטי ולא מסמך רק בשביל תקשורת אלא מסמך עבודה שמניח את הנושא בצורה מאוד ברורה וחדה.

איתן כבל: אין צורך יותר בוועדות.

איתן כבל: הוא פשוט דוח שגם הטיל משימות.

איתן כבל: יתרה מכך, אפילו פניתי לראש הממשלה, על-מנת שיעמוד בראש ועדת שרים – לא כדי שוב לבלבל את עצמנו לדעת בדיבורים, אלא כדי להראות: עת צרה היא ליעקב, ובעת הזאת, העובדה שראש ממשלה מחליט לעמוד בראש ועדה, יש בה אמירה מאוד-מאוד חשובה וחזקה.

איתן כבל: לצערי, לאחר שראש הממשלה הודיע בהתחלה שתקום ועדת שרים, חזר בו, והחליט על הקמת ועדת מנכ"לים, שעד לרגע זה לא הוקמה, למרות פניות חוזרות ונשנות, בכל מיני דרכים.

איתן כבל: נכון לרגע זה, 312 הרוגים.

איתן כבל: אם אני בודק את התקופה המקבילה אשתקד – 300 הרוגים.

איתן כבל: אנחנו במצב שברור שבסוף השנה - בצער רב אני אומר לכם - מספר ההרוגים והפצועים יהיה גדול מהשנה שעברה.

איתן כבל: אני מתחייב, ואומר את זה גם בשם חבריי וחברותיי לוועדה, ולא היתה כאן לאורך כל הדרך, ואין כאן אמירה פוליטית – לא נכנסנו לנושא הזה מכיוון פוליטי או מהתייחסות פוליטית, אבל לא עוד.

איתן כבל: אני ארדוף את הממשלה הזאת על אי-עשייתה בעניין הזה.

איתן כבל: אני חוזר ואומר – לא היתה ממשלה בישראל, תהיה אשר תהיה, שיכלה להחזיק עמד אילו זה היה המצב בביטחון, שנה אחר שנה.

איתן כבל: אין מצב כזה.

איתן כבל: וכל יום, גם פה וגם במליאה, אני אעלה את העניין הזה, וגם אבקש מחבריי, כל אחד בתורו ובדרכו, בכל פעם שיעלה למליאה, לנאום - או יתחיל או יסיים עם אמירה בעניין זה.

איתן כבל: הגיעה העת לשים את הדברים בצורה מאוד ברורה.

איתן כבל: זה לא על סדר-היום הציבורי.

איתן כבל: זה בשוליים של השוליים של השיח, וזה לא יכול להימשך כך.

איתן כבל: הפעולות שיכולות להיעשות, יכולות להוריד עד כמאה הרוגים בשנה.

איתן כבל: מאה נפשות, שיש להם מאה משפחות.

איתן כבל: ואני פותח את הדברים האלה כדי לומר - אנחנו לא פועלים רק לשם לעשות "וי", ואנחנו נעקוב מקרוב, ונפעל בהתאם.

איתן כבל: המושב הקרוב הוא מהעמוסים שאנחנו צופים.

איתן כבל: זה לא רק אותם נושאים שאמורים להגיע במסגרת חוק ההסדרים, והרשימה היא ארוכה.

איתן כבל: יש פה נושאים באמת, שהוועדה עוסקת בהם שנים, בכל הנושאים הצרכניים ומה טובת הציבור בכל העניינים השונים.

איתן כבל: ויש גם נושאים רבים ואחרים.

איתן כבל: אבל אני גם אומר לכם, שאנחנו במושב הזה נערוך לפחות שלושה שימועים בשלושה נושאים מרכזיים שנחליט עליהם, שהם בעלי משמעות ציבורית.

איתן כבל: ניקח אותם, כפי שלקחנו את נושא תאונות הדרכים, ונפרק אותם לגורמים, וננסה באמת לראות, מה הסיפור סביב אותו נושא.

איתן כבל: כך אני רואה את הדברים.

איתן כבל: במה שתלוי בי, אעשה הכול שחבריי וחברותיי בוועדה יקבלו את מלוא הסיוע והכוח, שירגישו הכי טוב בתוך הוועדה, ומה שהיה עד היום, אני מקווה שיהיה עוד יותר, כי כל אשר אנחנו עושים פה בוועדה, זה לא עבודה של אדם אחד, ולא רק הצוות, שהוא באמת מהמדהימים ביותר שיש בכנסת, אלא זה גם אתם, חברותיי וחבריי חברי הכנסת, שחלקכם מאוד-מאוד פעילים, ואני מודה לכם מעומק הלב על כל העשייה.

איתן כבל: אני אומר את זה כבר מראש בתחילת הדברים.

איתן כבל: אנחנו כמובן קשובים לציבור – מי שצופה בנו, בכל עניין, כל נושא, שיש מי שחושב שהוא באמת בעל משמעות, ולא רק נקודה אישית כזו ואחרת, חשובה ככל שתהיה, נשמח להוביל ולטפל בה.

איתן כבל: עד כאן החלק הזה ברשותכם.

איתן כבל: אנחנו פותחים את הדיון היום בארבע הצעות: הצעת חוק המכר (דירות)(תיקון מס' 9), התשע"ו-2016, שעברה קריאה ראשונה – זו הצעת החוק הממשלתית; יש שלוש הצעות חוק פרטיות, שנבקש לצרף אותן להצעה המובילה, להצעת החוק הממשלתית: יש הצעת חוק המכר (דירות)(תיקון - זכות החלפת מתחזק מעלית), התשע"ה-2015, של חבר הכנסת יואב קיש, עם רשימת חברי כנסת – בן צור, חיליק בר, איילת נחמיאס, ברקו, מיכל רוזין, לוי אבקסיס וחיים ילין; יש עוד שתי הצעות נוספות – אחת, הצעת חוק המכר (דירות)(תיקון - חובת מסירת תכניות הדירה לקונה), התשע"ו-2016, של חבר הכנסת מקלב וחבר הכנסת גפני, ויש הצעת חוק נוספת - הצעת חוק המכר (דירות) (תיקון - פרטי המפרט), התשע"ו-2016, של חברת הכנסת מיכל רוזין, איתן כבל, גפני, פולקמן ודוד ביטן.

איתן כבל: חבורה נכבדה.

איתן כבל: ברשותכם, נעשה כך: נציג הממשלה יציג בקצרה במה דברים אמורים.

איתן כבל: שים לנו את נושאי הליבה שהחוק הזה מבקש להעביר.

איתן כבל: לאחר מכן אאפשר בקצרה לכל אחד מחברי הכנסת המציעים, לומר בקצרה את דבריו.

איתן כבל: נעשה את ההצבעה על המיזוג, ונצא לדרך.

איתן כבל: בבקשה, אדוני.

<אלעזר במברגר: בוקר טוב, אדוני היושב-ראש, חברי הכנסת, נציגי הממשלה והציבור הרחב.

<אלעזר במברגר: שמי אלעזר במברגר, ואני היועץ המשפטי למשרד הבינוי והשיכון.

<אלעזר במברגר: אציג את הצעת החוק הממשלתית, שהיום עומדת לפניכם, לצד הצעות החוק הפרטיות שהוזכרו, הצעת חוק המכר (דירות)(תיקון מס' 9), התשע"ו-2016.

<אלעזר במברגר: כמה מילות רקע, ואז אגע באמת בתמצית בעיקרי הצעת החוק.

<אלעזר במברגר: אנחנו מדברים כאן על הצעת החוק, שאומר בכותרת – מסדירה את מערכת היחסים שבגין מוכרי הדירות, שהם יזמים, קבלנים, אותם גופים שזה יסוכם; לא מוכרי דירות פרטיות, לא עסקאות יד שנייה; עסקאות לרכש, דירת יד ראשונה.

<אלעזר במברגר: מערכת היחסים הזו, שבין אותם גופים, יזמים וקבלנים, לרוכשי דירות מכל סוג שהוא – הציבור הרחב, לצורך העניין.

<אלעזר במברגר: החקיקה הזו מטפלת במערכת היחסים הזו בנגזרות שונות שלה, יחסית במקטעים מעטים.

<אלעזר במברגר: יש מערכת שנתונה לחופש החוזים.

<אלעזר במברגר: החוק מתערב במעט מאוד עניינים באופן יחסי במערכת היחסים הזו.

<אלעזר במברגר: זה נדבך אחד של החקיקה.

<אלעזר במברגר: נדבך אחר, שגם אותו אנחנו מעוניינים לתקן כאן בוועדה, זו הצעת חוק ממשלתית נוספת, שהיא לא תעלה היום לדיון, אבל היא משלימה את חבילת החקיקה הזאת, היא הצעת חוק המכר, הבטחת השקעות של רוכשי דירות.

<אלעזר במברגר: היא חקיקה משלימה במובן הזה שהיא מטפלת בהגנה על כספם של רוכשי הדירות בתהליך הארוך הזה שעד רישום הדירה באופן סופי על שמם בטאבו.

<אלעזר במברגר: זו החקיקה שניגשנו לטפל בה.

<אלעזר במברגר: זו חקיקה שתחילתה בשנות ה-70, חקיקה צרכנית באופייה.

<אלעזר במברגר: הממשלה והכנסת מצאו לנכון להתערב במערכת היחסים הזו בנדבכים מסוימים שלה, מתוך הבנה שמדובר בעסקה משמעותית מאוד; הקלישאה אומרת: העסקה הגדולה ביותר בחייו של אדם.

<אלעזר במברגר: הציבור הרחב בדרך כלל ניגש לעסקה הזאת, כשיש לו מעט מאוד כלים להתמודד אתה, עם המורכבות שלה – המורכבות העסקית, המשפטית, אפילו כשהוא מיוצג על-ידי עורך דין – עדיין אני חושב שהתחושה הזאת משותפת לחלק גדול בציבור.

<אלעזר במברגר: זו עסקה שאנשים ניגשים אליה בחשש גדול.

<אלעזר במברגר: מנגד, נמצאים גורמים שזה עיסוקים.

<אלעזר במברגר: מטבע הדברים, יש להם יתרון מובנה.

<אלעזר במברגר: יש כאן חוזה אחיד - חוזה המכר הוא חוזה אחיד בהגדרה המשפטית שלו, כלומר בהגדרה יכולת המיקוח לגביו היא מוגבלת, ולכן במצב מסוג זה המחוקק בדרך כלל, כמו גם פה, נדרש להתערב ולייצר הסדרים שמסדירים את מערכת היחסים הזו, ומנסים להכניס בה כמה שיותר איזון.

<אלעזר במברגר: אנחנו מקבלים במשרד הבינוי והשיכון באופן שוטף פניות מכל הקהלים הרלוונטיים בשוק הזה.

<אלעזר במברגר: זה אומר קודם כל הציבור הרחב, אזרחים; אבל גם קבלנים וגם יזמים וגם חברות בנייה, חברות ביצוע וגם קהילת עורכי הדין.

<אלעזר במברגר: אנחנו מקבלים הרבה מאוד פניות בשוטף בשנים האחרונות.

<אלעזר במברגר: היתה לנו תחושה במשרד, שאנחנו מזהים בפניות הללו חורים לא מעטים בחקיקה הקיימת.

<אלעזר במברגר: במקביל לכך, כנראה שגם חברי כנסת פרטיים זיהו את הבעיה הזו.

<אלעזר במברגר: היו לא מעט הצעות חוק פרטיות בשנים האחרונות בנושא הזה.

<אלעזר במברגר: לכן נדרשה הממשלה, לקיים כאן עבודת מטה לא קטנה, שמטרתה היתה לזהות את המקומות שבהם נכון לעדכן את החקיקה הקיימת.

<אלעזר במברגר: היתה החלטת ממשלה, שהניעה את העבודה הזאת, היתה כאן עבודת מטה משותפת שהקימה, כל גורמי הממשלה הרלוונטיים.

<אלעזר במברגר: אני רוצה לציין את שיתוף הפעולה המצוין והעבודה המשותפת בעיקר עם השחקנים המרכזיים – הרשות להגנת הצרכן וסחר הוגן, הרשות להגבלים עסקיים, משרד האוצר כמובן, משרד המשפטים כמובן.

<אלעזר במברגר: היתה פה עבודה משותפת, שהמטרה העיקרית שלה היתה בסוף, לזהות את המקומות שנכון להתערב בהם.

<אלעזר במברגר: אני רוצה לומר את זה הכי ברור – צריך לעשות חקיקה כזו בזהירות.

<אלעזר במברגר: אנחנו שמים היום בפניכם את הדברים שנראו לנו, אחרי עבודת זיקוק לא קצרה שעשינו בתוך הממשלה, הבאנו כאן נוסח שנראה לנו מטפל בדברים שנכון לטפל בהם.

<אלעזר במברגר: מדובר דווקא כאן בנושאים שנוגעים לכל אזרח בישראל, חד-משמעית.

איתן כבל: אני מכיר את זה מקרוב גם מעבודתי – הים הוא אותו ים.

איתן כבל: שום דבר לא השתנה.

<אלעזר במברגר: אני מניח שגם מניסיונך במשרד הבינוי והשיכון.

איתן כבל: לזה כיוונתי.

<אלעזר במברגר: ההכרה הזאת הבשילה.

<אלעזר במברגר: הגשנו את הצעות החוק הממשלתיות, והן לפניכם.

<אלעזר במברגר: במה הן עוסקות: עיקרי הנושאים, בסוף, הם כדלקמן: אנחנו רוצים קודם כל לטפל בעסקאות שעוסקים בשלבים מוקדמים, ויש יאמרו מוקדמים מדי.

<אלעזר במברגר: היום הציבור הרחב, כשבא לרכוש דירה - ציבור היזמים, הקבלנים, מציעים לו עסקאות לפעמים בשלבים תכנוניים מוקדמים מאוד.

<אלעזר במברגר: זה יכול להיות עסקה שבה אדם קונה דירה כשאין עדיין היתר בנייה לעסקה הספציפית שהוא קונה.

<אלעזר במברגר: למעשה אי-אפשר אפילו לתאר לו באופן חד-משמעי וסופי את המוצר שהוא רוכש.

<אלעזר במברגר: זו סיטואציה לא טבעית.

<אלעזר במברגר: יש לה הרבה סיבות – וחלקן טובות – כפי שתראו, כשנרד לפרטים, אנחנו לא מתכוונים למנוע את הסיטואציה הזאת, אבל אתם מבינים ודאי את המורכבות הזאת של אדם שקונה עסקה בשלב שעוד אי-אפשר להציג לו- - -

איתן כבל: זה כמו הסדרה שעשינו במושב הקודם סביב רכישת קרקע חקלאית, עם הסיפור שיום אחד ישנו את ייעודה.

<אלעזר במברגר: עם התקווה שיום אחד ישתנה ייעודה.

<אלעזר במברגר: אז יש כאן דמיון ויש שוני.

<אלעזר במברגר: מן הסתם נדבר על זה.

<אלעזר במברגר: יש אפשרות לעסקה שנעשית בצעד מרחיק הרבה יותר – שאין אפילו תוכנית, תב"ע מאושרות.

<אלעזר במברגר: אנחנו מכירים עסקאות מהסוג הזה.

<אלעזר במברגר: כמובן – אומר את זה בפשטות – הן מסוכנות מאוד.

<אלעזר במברגר: מרכיב אי-הוודאות כאן הוא עצום.

<אלעזר במברגר: אחרי הרבה מחשבה השגנו כאן איזשהו הסדר.

<אלעזר במברגר: לא נפרט אותו כרגע - נציג אותו כשנגיע.

<אלעזר במברגר: זה נדבך אחד.

<אלעזר במברגר: נדבך נוסף הוא כל הנושא של חובות גילוי.

<אלעזר במברגר: אנחנו מרגישים שבסוף אדם ניגש לעסקה הזאת, יש היום מידע שראוי היה שיעמוד בפניו.

<אלעזר במברגר: גם נקדים ונאמר – יש קבלנים שבאופן וולונטרי ויזום עובדים מסודר, מציגים את כל המידע באופן מושלם.

<אלעזר במברגר: אבל זו לא חובה שבחוק, ואם כך, ודאי שאנחנו גם נתקלים במציאות שמידע רלוונטי וחשוב לא מוצג לרוכש דירה, לפעמים בתחושה שזה גם נעשה במכוון, ולו היה מוצג המידע, מערכת השיקולים של אותו רוכש היתה משתנה באופן משמעותי.

<אלעזר במברגר: אנחנו רוצים לטפל בחובות הגילוי הללו.

<אלעזר במברגר: יש עוד נושאים אולי פחות משמעותיים – נעלה אותם בהמשך.

<אלעזר במברגר: הנושא השלישי שאני רוצה לציין אותו כנדבך מרכזי הוא מערכת היחסים של מוכר דירה, רוכש דירה ועורך הדין שמטפל ברישום.

<אלעזר במברגר: היה לנו כאן שיתוף פעולה מצוין עם לשכת עורכי הדין.

<אלעזר במברגר: זה לא אומר שהם אוהבים כל הצעה שהצענו, אבל עשינו אתם עבודה משותפת, עשינו עבודה משותפת עם התאחדות בוני הארץ, כלומר הצגנו להם את ההצעה, שמענו את עמדתם, הטמענו חלק מהערותיהם.

<אלעזר במברגר: שמענו ארגונים צרכניים, עשינו שימוע מסודר ברשות להגנת הצרכן.

<אלעזר במברגר: שמענו קולות שונים.

<אלעזר במברגר: בסוף אני חושב שהמשימה העיקרית שלנו – ודאי גם שלכם – היתה למצוא את נקודת האיזון הנכונה – כלומר לא התערבות מוגזמת.

<אלעזר במברגר: בסוף זה שוק שצריך לעבוד.

<אלעזר במברגר: אנחנו מאמינים בחופש חוזים, חד-משמעית, לבין מצב לא סביר שבו צרכן ייגש לעסקה הזאת - אלה עיקרי הדברים.

איתן כבל: תודה על ההצגה.

איתן כבל: כך אני אוהב שהדברים מוצגים – נוגעים בדברים, ותבורך.

איתן כבל: בבקשה, יואב.

יואב קיש: אהיה הכי קצר, אני חושב.

יואב קיש: הגשנו הצעת חוק פרטית שעיקרה מאוד פשוט.

יואב קיש: במסגרת כל הנושאים שהעלית, יש נושא אחד שבו קבלן היה - לא מדבר על כולם, אבל מנהג שהיה רווח אצל קבלנים - לסגור קניית מעלית עם חוזה הפעלה ארוך שנים, שבעצם העמיס את עלויות המעלית על התפעול השוטף שלה, ומנע מהדיירים להתארגן אחר כך, ולהחליף את אותו מתפעל של המעלית.

איתן כבל: זה לא רק זה.

איתן כבל: זה גם בג"ץ.

יואב קיש: נכון, על אותו כוונון.

יואב קיש: הגשנו הצעה – ביקשנו שנה.

יואב קיש: המשרד אמר שהוא רוצה שנתיים.

יואב קיש: אם אני זוכר נכון, זה מה שיש היום בהצעת החוק – ששנתיים עדיין יכלו לחייב.

יואב קיש: אני חושב שזה בסדר, והסכמנו ללכת לכיוון הזה, ומבחינתי אני מבקש למזג את ההצעות, חלק קטן בתוך כל השינויים שאתם מובילים פה, שבסך הכול יעשה טוב לאזרח.

איתן כבל: תוספת חשובה.

איתן כבל: אני רק לומר – סיפור המעליות הוא סיפור גדול מאוד-מאוד בתוך התהליך הזה.

איתן כבל: יש כמה כוחות, אפרופו גז.

איתן כבל: יש השקה מאוד גדולה בהתנהלות של שני הגופים הללו, שאין יותר מדי גופים, והכוחות הגדולים לא נותנים לכוחות הקטנים להיכנס, והמחירים בשמיים, ואז הם יכולים להרשות לעצמם את כל מה שאתה מבקש היום לתקן, בין היתר.

איתן כבל: אבל זה דיון שנעשה אותו לא עכשיו.

איתן כבל: זה גם הממונה על ההגבלים - הוא נדרש בעבר, ואני מקווה שנצליח לשכנע אותה להידרש.

איתן כבל: תודה.

יואב קיש: תודה רבה.

איתן כבל: תודה לך.

איתן כבל: גברתי, בבקשה.

מיכל רוזין: תודה.

מיכל רוזין: אני שמחה לומר שההצעה שלי קיבלה תגובה ממשרד הבינוי של וואלה זה משהו שבאמת היה צריך להיות מחוקק, אבל לצערי הרב הם עדיין לא אימצו, ולכן הצעת החוק הפרטית עדיין נדרשת.

מיכל רוזין: כולנו יודעים שבעל דירה בבניין משותף מוקנות זכויות ומושתות חובות גם על חלקו היחסי ברכוש המשותף.

מיכל רוזין: היום במיוחד – יש לא רק חדרי מדרגות ומקלט; יש לובי מפואר וחדרים נוספים ומחסנים וכדומה.

מיכל רוזין: בסופו של דבר התשלומים שמושתים על הקונים הם בנוסף גם על השטחים המשותפים.

מיכל רוזין: יש היום חוסר-ודאות בחוק של רוכשי הדירות לגבי חלקם בשטחים המשותפים האלה.

מיכל רוזין: יש לי פה דוגמה חיה של זוג צעיר שרכש דירה בשכונת פסגות אפק בראש העין, למשל.

מיכל רוזין: שטח הדירה - 107 מ"מ, שטח מרפסת מקורה - 13, שטח מחסן צמוד – 5.

מיכל רוזין: סך כל השטחים, עיקרי ושירות הצמודים לדירה – 125 מטר.

מיכל רוזין: שטח לחישוב ארנונה היה אמור להיות עלות שנתית מסוימת, וכמובן, לאחר שגילו את החלק היחסי בשטחים המשותפים, היה פער הפרש כספי של 3,000 שקלים בשנה, כלומר 250 שקלים בחודש.

מיכל רוזין: כלומר ההפרשים הללו הם הפרשים עצומים, כשזוג צעיר – במיוחד, אבל לא רק – קונה דירה, והוא לוקח בחשבון את כל העלויות – אני יודעת גם, כזוג צעיר, לקחתי בחשבון כמה ארנונה שאני אשלם, כמה מיסוי שאני אשלם על הדירה שאני רוכשת, ולכן כאשר מגיע זוג צעיר, ולא מקבל את כל המידע, והוא מבקש את המידע, אבל הקבלן לא מוסר לו כי על-פי החוק הקבלן לא מחויב למסור לו, הוא אינו יכול לדעת מה בסופו של דבר יהיה המיסוי שהוא יצטרך לשלם.

מיכל רוזין: אני חושב שהצעת החוק הזו מתבקשת.

מיכל רוזין: לא ברורה לי ההתנגדות לשלב אותה בחוק.

מיכל רוזין: אשמח לתגובתכם, אבל אשמח גם שתאמצו.

מיכל רוזין: אני חושבת שזזה מתבקש, זה שירות לציבור.

מיכל רוזין: הטענה ששטחים משתנים, או יש שינויים על-ידי העירייה, גם היא לא תופסת, כי גם החוק כולו אומר בעצם שאם יש שינויים במפרט, כאלה או אחרים, הקבלן מחויב לעדכן את הקונה.

מיכל רוזין: לכן גם במקרה הזה, אם העירייה תפטור שינויים שיחייבו את הקבלן להגדיל או להקטין שטחים, הוא יהיה מחויב למסור את זה ולתקן לקונים.

מיכל רוזין: אני חושב שזה ראוי ונכון.

מיכל רוזין: תודה.

איתן כבל: תודה.

איתן כבל: חבר הכנסת מקלב, בבקשה.

אורי מקלב: תודה, אדוני היושב-ראש.

אורי מקלב: חבריי חברי הכנסת, ראשית, תרשה לי להודות לך על דברי הפתיחה שלך.

אורי מקלב: היינו במצב של זחיחות, מטבע הדברים, בפתיחת מושב, אבל החזרת אותנו באופן אמתי למצב העגום שבו אנחנו נמצאים כל יום, ומלווים את התאונות הקשות שרק מתרבות על אף המאמצים הגדולים שנעשים או לא נעשים.

איתן כבל: סליחה שאני מתפרץ לדבריך.

איתן כבל: אני שכחתי לומר – אני רוצה לפרגן לנו כחברי כנסת, כי בציבור הישראלי הרבה פעמים, יותר מדי פעמים, ויש אפילו אנשי תקשורת שלא יודעים את ההבחנה בין רשות מבצעת לרשות מחוקקת, ונראה להם הכול בתוך סלט אחד שלם, ולא משנה שום דבר.

איתן כבל: אני מתייחס, כיוון שגם אתה פנית אלי בעניין זה, לגבי נושא האופניים החשמליים, שאם יש משהו שהוועדה הזאת הובילה – לא רק לקחה - ודחפה ורצה, זה הנושא של האופניים החשמליים, על כל המשתמע מכך.

איתן כבל: העברנו את החוק, העברנו את התקנות.

איתן כבל: הכול נמצא בידי הרשות המבצעת.

איתן כבל: זה נתון לפתחה.

איתן כבל: מבחינתנו כוועדה, בלוחות זמנים ובפעולה שלא נראתה מזה זמן.

איתן כבל: לכן חשוב שגם הדברים האלה ייאמרו.

איתן כבל: תודה.

איתן כבל: סליחה.

אורי מקלב: תודה, אדוני היושב-ראש.

אורי מקלב: היום בעיתון יתד נאמן מצוטטים דבריך, יושב-ראש הוועדה, בהרחבה, בכתבה רחבה.

איתן כבל: יש היום ביטול תורה בכל בתי הכנסיות והמדרשות, קוראים את הכתבה?

אורי מקלב: זה ערב ראש חודש.

אורי מקלב: לא יהיה ביטול תורה.

אורי מקלב: הדברים שלך מצוטטים בצורה נחרצת.

אורי מקלב: יכול להיות שאנחנו צריכים לשנות תפישה, גם לגבי האופניים החשמליים, בעקבות מה שקורה חשבנו לאזן בין הדברים, אבל מדבר תועלת זה הפך לשעשוע מסוכן מאוד, ולא כאן המקום לדיון.

אורי מקלב: נמצא כאן גם חבר הכנסת יעקב אשר, שהיום משמש יושב-ראש ועדת המשנה שבאה לידי ביטוי בוועדה שאתה פעלת, וכגוף מפקח ולא רשות מבצעת, אבל כרשות מפקחת אי-אפשר לומר שאנחנו לא עושים את העבודה, ובמיוחד הוועדה בראשותך, אבל אין ספק שיש לא מעט מערכות ציבוריות וממשלתיות שצריכות להשתנות בנושא הזה, וצריכים לשנות את המצב בנושא הזה.

אורי מקלב: לגופם של דברים, אני רגיל לברך אותך על כל הצעת חוק שאתה דן בוועדה, שיש בה משהו צרכני וחברתי.

אורי מקלב: אם אנבור בהיסטוריה, לדעתי, אתה פותח את הוועדות שלך בכל מושב עם הצעות חוק כאלה, פתיחה נכונה, וגם הצעות החוק האלה, בכל אופן הפרטיות, כפי שהתרשמתי גם מהצעות החוק של חבריי וגם מהצעת החוק שאני מגיש בשם הרב גפני ובשמי, באה להתמזג עם שינוי שהממשלה רוצה לעשות בשקיפות או בביטחון הצרכני לצרכנים בנושא הדירות, בסדרת חוקים.

אורי מקלב: אתה חוקקת גם בחוק הזה, כפי שציינת, עו"ד במברגר, שהרכישה הכי משמעותית בחיים לצערנו בחיים, אם בכלל, כשאדם עושה, אם אדם עושה, לכן יש פה חשיבות לכל נקודה וכל מה שאנחנו מוסיפים בחקיקה.

אורי מקלב: אבל אני רוצה להתייחס להצעת החוק שלנו.

אורי מקלב: כאן יש עליית מדרגה.

אורי מקלב: לא מדובר פה רק בהגנה של הצרכן; יש פה משהו מעבר – מדובר בביטחון ובטיחות הצרכניים והסביבה, וגם תועלת מאוד גדולה, והכול בשקל, במחיר דיסק און קי.

אורי מקלב: אנחנו מבקשים שכל קונה דירה יקבל יחד עם הקנייה שלו, נוסף לכל מה שהוא מקבל, דיסק און קי אחד, שבו יש תוכניות חשמל, תוכניות האינסטלציה, תוכניות הקונסטרוקציה, שהיום מחזיקים את זה בצורה הזו, ורק צריך לתת לו את זה.

אורי מקלב: התועלת שיש בעלות הקטנה הזאת באה לידי ביטוי באופן הכי בולט - תועלת מול עלות שיש כאן ודאי תועלת גדולה מאוד.

אורי מקלב: אני לא מכיר את המצב שיש לך פיצוץ בצנרת, או השכן מתחתיך, ואז מתחילים להפוך את כל הבית, כי לא יודים בדיוק איפה הצינור עובר.

אורי מקלב: מי לא יודע, כשאתה רוצה לעשות שינוי בחשמל, ואתה לא יודע מאיפה החשמל, או אתה עושה שינויים, ואתה לא יודע איפה החשמל עובר?

אורי מקלב: ודאי כשאתה מתחיל במשהו יותר משמעותי – שיפוצים ושינויים בבית, ואתה מביא מהנדס אחד, אומר: לדעתי, הקיר ככה, ואתה רואה שהוא מסתפק, אז אתה מביא אחר, והשלישי אומר: חלק מפה, חלק משם, וכל הבעייתיות שיש לנו בעניין הזה, אם אדם היה מקבל את התוכניות שהוא לא יכול להשיג שנה אחרי שרכש את הדירה מהקבלן שמחזיק את זה, היו נפתרות, מעבר לכך שאני חושב בתפישה, שגם התוכניות – הן רכושו.

אורי מקלב: הוא משלם גם על התוכניות.

אורי מקלב: לכן צריך לעשות בחוק את השינוי הקטן הזה.

אורי מקלב: אני מודע לזה, אדוני היושב-ראש, שלכל שינוי ולכל דרישה יש התנגדויות.

אורי מקלב: יש גם אולי דברים נכונים.

אורי מקלב: נשמע את הקבוצות, שיגידו שיש שינויים מהתוכניות.

אורי מקלב: התוכניות הן תוכניות, אבל יש שינויים.

אורי מקלב: אני חושב שבסופו של דבר בשקלול הזה, שגם אם יש שינויים, ולוקחים את כל זה בחשבון מול התועלת, באיזון הזה מכריע שאנחנו נאשר את הצעת החוק.

אורי מקלב: תודה, אדוני.

איתן כבל: תודה, אדוני.

איתן כבל: חבר הכנסת פרי, בבקשה.

יעקב פרי: תודה, אדוני היושב-ראש.

יעקב פרי: קודם כל אני מבקש לברך את חבריי וחברותיי מגישי הצעות החוק הפרטיות, וכמובן את הצוות שעסק בהצעת החוק הממשלתית.

יעקב פרי: אני חושב שיש חשיבות באמת גדולה לעגן בחקיקה הגנות בסיסיות, ואני מבין שזו מטרת החוק, לרוכשי דירות, במיוחד רוכשי דירות ישירות מהקבלנים.

יעקב פרי: שלוש הערות מאוד קצרות: קראתי בעיון את העמדה של לשכת עורכי הדין.

יעקב פרי: יש שם הערה שנוגעת לסיפא 1ד – לא חשוב כרגע הסעיפים – להצעת החוק.

יעקב פרי: אני סבור, שהדרישה שהקבלן היוזם צריך להגיש לרוכש הדירה הערכת שמאי מלאה של המקרקעין שגובלים בפרויקט במסגרת חוזה הרכישה, לטעמי היא דרישה מוגזמת, ללא ספק.

<מרב תורג'מן: אין דרישה.

קריאות: - - -

איתן כבל: אל תתייחסו.

איתן כבל: אנחנו עוד לא בצלילה.

יעקב פרי: הערה שנייה, אני חושב שנכון וצודק לקבוע בחוק, שמוכר דירה צריך לנהוג בשקיפות מול הרוכש, וככל שמדובר בשינויים תכנוניים שבכוונת המוכר עצמו ליזום, יש מקום אכן לציין זאת בחוזה.

יעקב פרי: לי זה נראה בסיסי.

יעקב פרי: ודבר שהועלה פה בכמה הערות ואיננו, עד כמה שאני ראיתי, זה כל נושא הגפ"ג.

יעקב פרי: מדברים על מעליות, מדברים על חשמל, מדברים על חוק כולל, ואני יודע שנושא הגפ"ג, שהוא מושא להרבה מאוד התנגדויות, כולל מהתאחדות התעשיינים וחברות הגז וכיוצא בזה, דווקא הוא, שזו תשתית בסיסית - אין פה הפנייה.

יעקב פרי: אני מציע שהצוות המשפטי, מהמקומות הקיימים, שבהם יש הסדרה של נושא הגפ"ג, יעשה או התאמות או הפניות לחוק הזה, שנראה לי כחוק כולל או כוללני וחוק חשוב, וחבל שנושא הגפ"ג במסגרת התשתיות לא ימצא את ביטויו.

יעקב פרי: תודה רבה.

איתן כבל: תודה, יעקב, לדבריך בכלל ולסיפא בפרט, כיוון שהתכוונתי להעלות את זה.

איתן כבל: נכון, זה לא בחוק הזה.

איתן כבל: אנחנו עוסקים בזה, כפי שאדוני זוכר, בחוקים האחרים, וגם שם נביא את זה – עוד לא סיימנו את התהליך.

איתן כבל: הממשלה מביאה הצעת החוק, אולי היום כמדומני – תקנות, או אמורה להביא אולי אפילו היום בנושא הגפ"ג.

איתן כבל: בכל מקרה, אנחנו מלווים את זה ונלווה, ואדוני צודק לחלוטין.

איתן כבל: ברשותכם, אני רוצה לעשות כך את התהליך: קודם כל, אני רוצה להעלות להצבעה את המיזוג.

איתן כבל: אם תהיה התייחסות למגישי ההצעה, תהיה התייחסות.

איתן כבל: לאחר מכן אאפשר – יש פה בהצעת החוק המונחת כאן לפנינו, עם התוספות של חברי הכנסת, יש שלוש-ארבע רגליים, בגדול, כשאנחנו מסתכלים.

איתן כבל: אז לשכת עורכי הדין תיתן את ההתייחסות לדברים שלה, בוני הארץ מנקודת המבט שלה.

איתן כבל: אנחנו לא עכשיו מתחילים את ההקראה.

איתן כבל: היום נסיים את כל התהליך של ההתייחסויות.

איתן כבל: כל אחד יבין איפה הוא נמצא בתוך התהליך, כך שלאחר מכן, כשנגיע להקראה, זה שוטף, וכל אחד יבין את הכוונות שלי בסיכום דבריי, לאן אני מכוון את הדברים, ואם יש דברים שהם במחלוקת או דברים אחרים, גם אדע לעשות את הסנכרון בין הגורמים השונים.

איתן כבל: בבקשה.

<אלעזר במברגר: רק להתייחס לנושא המיזוג שהעליתם כרגע – עשינו דיון קצר פנים ממשלתי.

<אלעזר במברגר: אני רוצה להבהיר: עמדת הממשלה ו-וועדת שרים לחקיקה לא תמכה בהכרח בכל אחת מההחלטות – בחלקן כן – אנחנו מדברים בהצעות החוק הפרטיות, אבל יחד עם זאת, אין מחלוקת שהן עוסקות בנושאים שעוסקת בהם הצעת החוק הממשלתית, ולכן ראוי לדון בהם, ודאי באותו הקשר.

<אלעזר במברגר: אנחנו לא בטוחים שהטכניקה, גם אם הנושא נכון, למשל בעניין התוכניות כדוגמה – נאמר שיש הסכמה שנכון שרוכש הדירה יקבל- - -

איתן כבל: עזוב.

איתן כבל: אתה כבר צולל.

איתן כבל: אחר כך נמצא פה בוועדה.

<אלעזר במברגר: אדוני היושב-ראש, יש משהו שחברי הוועדה אולי לא מכירים, ואני לא יודע אם הציבור כולו.

<אלעזר במברגר: לצד החקיקה, כפי שאמרת, יש גם עבודה ממשלתית, שהיא לא כאן.

<אלעזר במברגר: יש מפרט חוק המכר.

<אלעזר במברגר: המפרט הזה, המשרד עושה בסמכות שר הבינוי והשיכון, הסדרה מאוד מפורטת של מה צריך לקבל.

איתן כבל: כל כך מפורט – זה לוקח שנים.

<אלעזר במברגר: לא, המפרט מפורט.

<אלעזר במברגר: הוא קיים.

איתן כבל: אני יודע.

איתן כבל: לא תקפתי את המשרד, בעיקר שיצאתי מתוכו.

<אלעזר במברגר: כיוון שהיית שם, אתה יודע שיש לנו הכלי הזה, ואנחנו גם מעדכנים אותו מעת לעת.

<אלעזר במברגר: בימים אלה ממש אנחנו עומדים לסיים עדכון שלו.

<אלעזר במברגר: לכן יש פה התלבטות אמתית – האם חלק מהתיקונים צריכים להשתלב בחקיקה או במפרט.

איתן כבל: עזוב.

איתן כבל: קודם כל נעשה את המיזוג.

איתן כבל: לכשנגיע – ואם נשתכנע – אתה יודע כמה חוקים שלי שהבאתי אותם לכאן, וסברתי שלא ראוי שבנסיבות מסוימות, כשאתה כבר צולל בתוך העניין, שהנושאים האלה יובאו בחקיקה ראשית.

איתן כבל: לכן אני לא מציע, גם כדי לא להחסיר את יומם של חברותיי וחבריי חברי הכנסת, שבכל זאת עמלו – אני מדבר גם מהצד הזה, שאנשים עמלו ורוצים להציג עשייה שלהם מצד אחד.

איתן כבל: מצד שני, אני מתחייב שהדברים ייעשו.

איתן כבל: הרי זה לא משחק.

איתן כבל: אנחנו לא מחלקים לחברי הכנסת ציונים על פעילותם.

איתן כבל: חקיקה צריכה להיות דבר מוסדר, סדור, וכל דבר צריך שיהיה לו המקום שבו הוא צריך להיות מונח, וכך יהיה.

אורי מקלב: החקיקה הממשלתית, אין לה עדיפות על החקיקה הפרטית בכנסת.

<אלעזר במברגר: מאה אחוז.

איתן כבל: עו"ד ורהפטיג, משרד המשפטים, בבקשה, גברתי.

<אסתר ורהפטיג: רק בהמשך לדברים של מר במברגר, חלק מההצעות – כן חשבנו שבמהותן יש להן טעם, ולכן כן היה מתאים לשלב אותן בחקיקת משנה, אבל חלק מהן – ראינו קושי במהות, לכן מראש לומר – אם זה ימוזג, אנחנו עוד לא הבענו עמדה לגופו של עניין.

איתן כבל: אל"ף, אנחנו לוקחים את זה בחשבון, אבל אנחנו לוקחים בחשבון נדבך נוסף, שהתקנות שהממשלה צריכה להביא זה דבר מורכב ובעייתי הרבה יותר מאשר חקיקה.

<אלעזר במברגר: תלוי.

איתן כבל: זאת הבעיה הרבה שנים.

איתן כבל: במברגר, לא לזה כיוונתי.

איתן כבל: תמיד אני חוזר, ואפתח את מה שאני אומר הרבה פעמים – אני זקן, רק נראה טוב.

איתן כבל: לממשלה יש משפטי מפתח, כמו: בדיוק אנחנו מניחים.

איתן כבל: סיימנו, חכו לממשלתית.

איתן כבל: יש גם: זה מתאים לתקנות.

איתן כבל: תביאו בתקנות, זה הרבה יותר מהר.

איתן כבל: תקנות - לא כי הן יותר קשות.

איתן כבל: זה דיון שאני לא רוצה עכשיו להיכנס אליו, אבל מצד אחד, חלק ניכר מהעובדה שחברי כנסת מניחים כל כך הרבה הצעות לחקיקה ראשית היא העובדה שהממשלה על אגפיה השונים – אני לא נותן עכשיו סימנים באף משרד – זו העובדה שהם לא יודעים לפעול סביב התקנת תקנות, ואז לחבר כנסת אין ברירה, הוא אומר: אתם לא רוצים - אביא את זה בתקנות.

איתן כבל: הסיכום שלי ברור.

איתן כבל: אני מעלה להצבעה את המיזוג.

<מרב תורג'מן: לפי סעיף 84ד לתקנון הכנסת – הוועדה רשאית, באישור ועדת הכנסת - אחרי שהוועדה תאשר, תעביר בקשה ליושב-ראש ועדת הכנסת - למזג הצעת חוק שהועברה אליה אחרי הקריאה הראשונה, עם הצעת חוק אחת או יותר באותו נושא שהועברה אליה לאחר הדיון המוקדם, לדון בהן על בסיס הנוסח שאושר בקריאה הראשונה, לרבות לעניין נושא חדש כאמור בסעיף 85, ולהביאן כהצעת חוק אחת לקריאה השנייה ולקריאה השלישית.

איתן כבל: לכן אני מביא להצבעה מיזוג של שלוש הצעות החוק הפרטיות אל מול הצעת חוק הממשלתית.

מיכל רוזין: אני מצביעה במקום חבר הכנסת עיסאווי פריג'.

איתן כבל: מי בעד – ירים את ידו?

איתן כבל: מי נגד?

איתן כבל: מי נמנע?

איתן כבל: הצבעה בעד המיזוג – פה אחד המיזוג אושר.

איתן כבל: המיזוג אושר פה אחד.

איתן כבל: תודה.

איתן כבל: נעבור לשלב הדיוני של הערות.

איתן כבל: אני מבקש מהחברות והחברים שנמצאים פה, לא להפליג.

איתן כבל: הדברים פה מאוד ברורים וחדים.

איתן כבל: אני גם מבקש, שכל אחד יעסוק בתחום הנוגע לו ולא בענייני מעצמות זרות.

איתן כבל: כשאנחנו אומרים שלשכת עורכי הדין, שיש לה אמירה בעניין הזה, תהיה ממוקדת בעניינים הנוגעים לה ולאינטרסים שלה.

איתן כבל: כך בוני הארץ וכו'.

יעקב אשר: לא לדבר על התאגיד...

איתן כבל: זה ביום רביעי בעז"ה.

איתן כבל: נפתח את הדיון.

איתן כבל: ראשון הדוברים – מכבד אותנו, ותודה לך, יושב-ראש לשכת עורכי הדין המוערך והמוצלח עו"ד אפי נוה, בבקשה.

<אפי נוה: תודה.

<אפי נוה: בוקר טוב.

<אפי נוה: ראשית, אנחנו מברכים, לשכת עורכי הדין, על הצעת החוק, וגם על הצעות החוק הפרטיות.

<אפי נוה: אנו סבורים שהן משביחות את התוצר הסופי שבסופו של דבר מדבר על טובתו של הצרכן.

<אפי נוה: כל אחת מהצעות החוק הפרטיות ממוקדת מטרה לטובתו של הצרכן, ואנחנו תומכים.

<אפי נוה: במה שקשור ללשכת עורכי הדין ולקשר שלנו עם הצרכן.

<אפי נוה: אנחנו באים בהערות שלנו ומתייחסים לא לעורכי הדין אלא לצרכן, ובמה דברים אמורים – העסקה החשובה ביותר שאדם ממוצע עושה בימי חייו היא רכישת דירה.

<אפי נוה: הצעת החוק כאן מחברת בין עורכי הדין לבין הקבלן ומחיר הדירה.

<אפי נוה: אנחנו חושבים – והסברנו זאת – שחייבת להיות הפרדה.

<אפי נוה: למה – אזרח שרוכש דירה צריך לדעת שהוא משלם בנפרד שכר טרחה לעורך הדין, ועורך הדין מתחייב כלפיו להעביר את הרישום של הנכס.

<אפי נוה: רישום הנכס זה לא עניין טכני אלא מהותי.

<אפי נוה: לעתים זה כרוך בתסריטים – עבודה מסובכת ומורכבת.

<אפי נוה: הצעת החוק מדברת על כך שמחיר הדירה כולל גם את התשלום לעורך הדין עבור רישום הדירה.

<אפי נוה: זו טעות.

<אפי נוה: לנו כעורכי דין זה קל יותר, כי אין לנו מחויבות ישירה כלפי הצרכן בנוסח של הצעת החוק.

<אפי נוה: אנחנו כן רוצים שתהיה מחויבות של עורך הדין לאותו לקוח שמשלם עבור הרישום, כדי שאם חלילה יש בעיה כלשהי, אפשר יהיה לפנות לעורך הדין ולומר לו: סליחה, שילמתי לך עבור הרישום – מדוע אתה לא מסדיר את נושא הרישום?

<אפי נוה: קחו למשל, מקרים שפורצת מחלוקת בין הקבלן לבין עורך הדין.

<אפי נוה: הלקוח שילם, לפי הצעת החוק המקורית, שכר טרחה שכלול במחיר הדירה לקבלן.

<אפי נוה: עורך הדין מסתכסך עם הקבלן, ומחליט שהוא לא נותן שירות.

<אפי נוה: אין ללקוח שום יריבות עם הקבלן.

<אפי נוה: הלקוח לא יכול לבוא לעורך הדין בשום טענה, כי הוא לא שילם לו שכר טרחה כלשהו.

<אפי נוה: אנחנו כן רוצים שתהיה מחויבות של עורך הדין כלפי הצרכן, שגם אם פורצת מחלוקת בין הקבלן לעורך הדין, עדיין עורך הדין מחויב כלפי הצרכן.

<אפי נוה: אני לא מדבר על כך שאם אתה מעמיס את שכר הטרחה של עורך הדין- - -

איתן כבל: שזו נקודת לא פחות חשובה.

איתן כבל: ההעמסה מגדילה בעקיפין את מס הרכישה.

<אפי נוה: נכון.

<אפי נוה: אתה מעמיס את שכר הטרחה של עורך הדין לתוך מחיר הדירה.

<אפי נוה: הגדלת את מס הרכישה שהאזרח משלם.

<אפי נוה: אני לא מצליח להבין מה ההיגיון הכלכלי בזה.

<אפי נוה: אתם לא רוצים הרי להגדיל את מס הרכישה שהאזרח משלם.

<אפי נוה: אני חושב שמכל הסיבות הללו- - -

איתן כבל: אל תגיד: אתם לא רוצים.

איתן כבל: יש פה אנשים שרוצים.

<אפי נוה: אז אם באמת רוצים להגדיל, אנחנו מתייחסים, ולא אפרט כרגע בהרחבה אלא רק בתמצית, את ההצעות הנוספות שלנו.

<אפי נוה: החוק הזה מאוד מיטיב עם הצרכנים, שרוכשים דירה, אבל מדוע ההגבלה הזאת של הטבת שכר טרחתו של עורך הדין צריכה לחול על מי שרוכש דירת יוקרה?

<אפי נוה: למה לא לקצוב, אם זה ערכים של מחיר למשתכן, מי שרוכש דירה – נאמר מעל 2 מיליון שקלים, מדוע צריך ליהנות מההטבה הזאת?

<אפי נוה: או יתרה מכך – מי שרוכש דירה שנייה, שלישית ומעלה, מדוע צריך ליהנות מההטבה הזאת שהחוק נותן, שמגביל את שכר טרחתם של עורכי דין?

<אפי נוה: אני רוצה להזכיר שעד לא מכבר לא היתה מגבלה בחוק לשכר טרחה.

<אפי נוה: הלקוחות היו משלמים 2% או אחוז וחצי שכר טרחה.

<אפי נוה: בא החוק ומגביל את שכר הטרחה שלנו.

<אפי נוה: מדוע צריך לקבוע הגבלה כזאת גם למי שרוכש דירה שלישית ורביעית וחמישית?

<אפי נוה: אין שום סיבה בעולם להתערב בחופש העיסוק, בחופש החוזים.

<אפי נוה: אין פה שום אלמנט צרכני.

<אפי נוה: תודה.

איתן כבל: תודה.

איתן כבל: העניין ברור, עשית את זה נפלא.

איתן כבל: בבקשה.

<מרב תורג'מן: במסגרת הדיון על ההצעות המשפטיות, אני אעלה את השאלה - אני מניחה שנגיע לדיון בסעיף, אבל אעלה את השאלה לעניין כלל 5ב לכללי לשכת עורכי הדין, שדובר בזמנו, במהלך הדיונים על ההצעות המשפטיות בשנת 2014, ודובר על כל שהכלל הזה יבוטל.

<מרב תורג'מן: השאלה היא איך הכלל הזה היום יעמוד יחד עם ההוראה המוצעת בהצעת החוק הממשלתית?

איתן כבל: זה לא כדי שתיתנו, ללום וחברים, תשובה עכשיו.

איתן כבל: נגיע לזה – נבקש התייחסות כשנגיע לנקודה.

איתן כבל: תודה.

איתן כבל: אני מציע, לכשיתקיים הדיון, או כשנעסוק בהקראה, שתוכלו לבוא לכאן ולומר לנו בדיוק איפה הדברים ועומדים ומה נעשה.

איתן כבל: תודה.

איתן כבל: בבקשה.

<יצחק נטוביץ: עו"ד נטוביץ, משנה לראש לשכת עורכי הדין.

<יצחק נטוביץ: מחזור כ"ד.

איתן כבל: כבר קיבלת נקודות.

איתן כבל: ..

<יצחק נטוביץ: לגבי סעיף 2 להצעת החוק, שבו מדברים על כך שלא ניתן יהיה למכור דירה אם אין תב"ע שמאפשרת לבנות דירות באותו מקום, להבדיל מבקשה להיתר בנייה.

<יצחק נטוביץ: מה שרצינו להוסיף שם, שלגבי נושא הקלות, תמ"א 38, או תיקון 108 לחוק התכנון והבנייה שחוקק לפני כחודשיים, שמחייב ועדה מקומית ב-10% תוספת של דירות, שההגבלה הזאת לא תחול, כיוון שממילא הדירות הנוספות הללו קייומת.

<יצחק נטוביץ: זה לא לשיקול דעת של ועדה.

<יצחק נטוביץ: כתבנו את זה במפורש.

איתן כבל: אתה נכנס לתוך - מה שהיה חשוב לי, ברשותך, זה לקבל את מה שעו"ד אפי נוה, יושב-ראש הלשכה, הציג את תפישת המקרו בכל הנוגע לזה, כי הנושא שאפי העלה הוא אבן יסוד בתוך ההצעה הזו – אחת משלוש או ארבע הרגליים שהציג עו"ד במברגר.

איתן כבל: לכשנגיע לנקודות הספציפיות יצוצו ויעלו עוד עניינים רבים, וזה בדיוק טבעו של הדיון, שכל אחד מעלה מהמקום שלו כל מיני עניינים שמגישי ההצעה לא ראו, ואז עוסקים בזה.

<יצחק נטוביץ: רק משפט אחד לגבי מה שאפי אמר – אנחנו יודעים לגבי דירה שנייה, שלישית ורביעית, שמנסים להכביד על אותם רוכשים.

<יצחק נטוביץ: נכון או לא נכון – אנחנו לא יודעים כרגע, אבל אין שום היגיון שדווקא בנושא של שכר טרחת עורך דין יקלו עליהם ויאפשרו להם.

<יצחק נטוביץ: מצד אחד, מעלים את מס הרכישה, ומצד שני, אומרים שמבטלים את נושא שכר טרחת עורך דין.

<יצחק נטוביץ: לכן אם אנחנו מסתכלים על חופש החוזים, חופש ההתקשרות, צריך לאזן ביו הדברים.

איתן כבל: עו"ד ללום, בבקשה.

<אבי ללום: העברנו התייחסות כבר לפני למעלה משנה למשרד לשיכון.

<אבי ללום: עשינו עבודה מאומצת כדי להביא לשינויים – חלקם התקבלו.

<אבי ללום: אני רוצה להזכיר פה לוועדה, לחברי הכנסת הנכבדים – אנחנו לפני מדרון חלקלק.

<אבי ללום: אנחנו חייבים להבין שההצעה הבאה שתהיה פה זה ליצור חוזה אחיד, שזה החוזה שקונים יחתמו עליו.

<אבי ללום: תזכרו – אמרתי את זה פה.

<אבי ללום: זו תהיה הצעה הבאה.

<אבי ללום: אנחנו מגיעים לאט-לאט להתערבות בחופש החוזים, חופש העיסוק.

<אבי ללום: מחר לא צריך יותר אף אחד.

<אבי ללום: יביאו לך, יגידו: אדוני, למה צריך בכלל חוזה?

<אבי ללום: אנחנו הצענו את החוזה – תחתמו עליו.

<אבי ללום: חברי הכנסת הציעו הצעות חשובות – לגבי מעליות, הצעות שתמכנו בהן, אבל השאלה, לאן אנחנו הולכים ואיפה אנחנו עוצרים.

איתן כבל: אני רוצה לומר רק במשפט אחד.

איתן כבל: אני עדיין לא מביע את עמדתי.

איתן כבל: אני עדיין בקטע של רק קולט.

איתן כבל: אני רק יכול לומר שאחת הנקודות שמונחות לפתחי, שחלק ניכר מעורכי הדין שעוסקים בהכנת חוזים זה לא בדיוק המשרדים הגדולים; זה אלה שמנסים להוציא את פרנסתם מהעובדה שהם למדו עריכת דין, וגם זה מונח לפתחי, כשאנחנו באים לקרוא ולחוקק את החוק, אבל שוב – לכשנגיע לדברים, נתעמק בהם.

איתן כבל: תודה.

איתן כבל: בבקשה.

איתן כבל: נעבור להתאחדות בוני הארץ.

איתן כבל: אמיר הלר, בבקשה.

<אמיר הלר: תודה רבה.

<אמיר הלר: קודם כל, חוק המכר, אדוני היועץ המשפטי של משרד השיכון, אמר שהוא חוק מאוד כללי.

<אמיר הלר: הוא מאוד מפורט, כפי שעו"ד ללום אמר, ואנחנו מרגישים שהוא לאט-לאט הופך להיות סוג של חוזה.

<אמיר הלר: זה בסדר שאפשר לתקן אותו – רצוי לפעמים לתקן דברים, ועל מרבית התיקונים אנחנו מברכים – גם על חלק מהצעות החוק הפרטיות – כיוון שגם, כפי שאמר אלעזר, רוב הקבלנים מתנהגים כך ונוהגים כך בחוזים שלהם, והם חוזים הוגנים, שכוללים תנאים סבירים וכו'.

<אמיר הלר: יחד עם זאת, הנקודות הבעייתיות הן איפה שיש לתיקונים עלויות כספיות שהן בסופו של יום גם מכבידות על ביצוע העסקה- - -

איתן כבל: אמיר, תרשה לי.

איתן כבל: אנחנו מתחילים את ספר בראשית, וכתוב שם: האחד יחטא ועל כל העדה תקצוף?

איתן כבל: אם זה היה רק העניין של האחד יחטא ועל כל העדה תקצוף – ניחא.

איתן כבל: אנחנו לא הולכים עכשיו לשנות את כל העולם בשביל אותו מקרה בודד.

איתן כבל: העניין, שזה רבים בעדה, כלומר יאמר לך גם עו"ד אפי נוה, שמספר התלונות – ותאמר את זה גם עו"ד חנה טירי, גם הגנת הצרכן וגם אמון הציבור וכל הדברים האלה, המועצה לצרכנות – שמספר התלונות בתהליכים השונים של רכישת דיור נמצא – אני מרגיש את זה גם בפניות ציבור.

איתן כבל: האינדיקטור לכל דבר ועניין – איפה יש הכשלים.

איתן כבל: לכן אני רוצה להתחבר אליך.

איתן כבל: אני יודע, גם נעשה דיון על העניין של הרגולציה, ועודף רגולציה, ועוד רגולציה.

איתן כבל: כל העניין שנוגע לרגולציה – לזכור, ואני אומר את זה גם לך, כי אני מאוד מכבד, ומאוד רוצה לסייע בתוך התהליך הזה, שלא יושתו כללים רגולטוריים מיותרים, אבל במקום שהאנשים לא יודעים לכבד את הכללים, אין לך ברירה.

איתן כבל: זו היתה הפתיחה גם של במברגר, גם של עו"ד אפי נוה.

איתן כבל: זו אינה קלישאה, שזו העסקה הכי גדולה שאדם מן הישוב – האדם הסביר – מבצע בימי חייו.

איתן כבל: זה לא שאתה אומר: כל נקודה זה עוד מאה שקל.

איתן כבל: כל עניין פה יכול לפעמים להגיע – שלא לדבר על המקרים של ההתמוטטויות הגדולות.

איתן כבל: לכן אני אומר – אנחנו נהיה קשובים אליכם.

<אמיר הלר: אשמח אם תיתן לי להשלים.

איתן כבל: אתן לך, רק אל תיסחף.

<אמיר הלר: לא אסחף.

<אמיר הלר: כפי שנאמר, העסקה החשובה בחייו של האדם היא עסקה כמעט זהה, והמשמעות הכלכלית שלה- - -

איתן כבל: לחתונה, אתה מתכוון...

<אמיר הלר: הצטרפות לקבוצת רכישה, שגם הרשות להגנת הצרכן וסחר הוגן יודעים את זה וגם משרד השיכון יודע את זה, וגם אתה, אדוני, יודע, וקיימת על זה דיון, שהעסקה החשובה בחייו של אדם – הצטרפות לקבוצת רכישה, ואנשים שמים את כספם לפעמים על קרן הצבי מבלי לדעת למה באמת הם מתחייבים, וכשאנחנו מדברים על העסקה החשובה ביותר, כשיש חוק מכר לדירות, ספיציפית לרכישת דירה, שהוא מאוד מקיף – נכון, אולי יש דברים שצריך לתקן, אבל הוא מאוד מקיף, ולעומת זאת יש עולם אחר שהוא פרוץ, אז לומר לי שחשוב לטפל בפרצות הקטנות, כשיש חור ענק ליד, שלא מטפלים בו בכלל, זה נראה לי מוזר.

<אמיר הלר: זו נקודה ראשונה.

<אמיר הלר: נקודה שנייה, יש דברים שגם אם תגיד לי שנכון שיהיה לדייר - למשל, והעלה את זה גם חבר הכנסת פרי, מה שלשכת עורכי הדין העלו, תוכניות של החלקות הגובלות – יש דברים שהעלויות שלהם לא שוות- - -

איתן כבל: אמיר, אתה לא זה מקרוב באת.

איתן כבל: זאת לא הופעה ראשונה שלך פה, לכן אתה מדבר שוטף.

איתן כבל: כלומר אל תרד אתי עכשיו, עוד לא צללנו.

איתן כבל: אמור רק את ההתייחסות שלך, איפה אתם רוצים לשים – כשתבואו ותבקשו שלא יהיה עודף רגולציה, ובמקום שזו רק רגולציה – אתם כבר צריכים להיות מיומנים בשיח.

<אמיר הלר: רציתי לגעת בנקודות הבעייתיות שקשורות לתכנון, למסירת התוכניות ולשטחים המשותפים.

איתן כבל: בסדר גמור.

איתן כבל: עשית את זה לא רע בכלל.

איתן כבל: דורון לוי, בבקשה.

<דורון לוי: דורון לוי, אני בעלים של חברת בנייה, גיא ודורון לוי.

איתן כבל: אתה גם בונה בראש העין, נכון?

<דורון לוי: כן.

<דורון לוי: הנושא שאני רוצה לדבר עליו – במסגרת החוק קיים ביטול של שכר טרחת הוצאות משפטיות במסגרת המחיר למשתכן.

<דורון לוי: אסביר.

איתן כבל: זה אתה פנית אליי?

<דורון לוי: כן.

<דורון לוי: אנחנו כחברה זכינו ב-2,000 יחידות דיור של מחיר למשתכן.

<דורון לוי: לא צריך להסביר שמחיר למשתכן מתומחר לפרטי-פרטים.

<דורון לוי: אין אפשרות לחייב את הדייר בשום עלות נוספת משום סוג ומין שהוא, למעט במסגרת המכרזים שאנחנו זכינו בהם, למעט הוצאות משפטיות שהן בגובה של 5,000 שקל.

<דורון לוי: כמונו יש עוד קרוב ל-30,000 יחידות דיור שזכו בהן היום.

<דורון לוי: אם החוק יתקבל כפי שהוא, רטרואקטיבי, יחיל את חבות הביטול של מה שיאפשר לנו לגבות את זה, זה למעשה החלה רטרואקטיבית של החוק על חוזה שחתמנו כבר – גם במסגרת ההצעה, שהיה מותר לגבות את זה, וגם במסגרת החוזים שחתמנו עליהם היה מותר לגבות את זה.

<דורון לוי: הצעת החוק, כפי שהיא מונחת היום, למעשה תבטל לנו את האפשרות הזאת רטרואקטיבית.

<דורון לוי: הבקשה שלנו, שתחולת לחוק לעניין דיור למשתכן תחול ממועד החלת החוק, שנוכל לאפשר במכרזים הבאים לתמחר את זה נכון, כי אנחנו לא תמחרנו.

<דורון לוי: במקרה שלנו ספציפית מדובר ב-10 מיליון שקל.

<דורון לוי: 5,000 שקל – 2,000 יחידות דיור.

איתן כבל: דורון, משרד הבינוי והשיכון, משרד המשפטים, מי שצריך.

איתן כבל: אני מבקש לבחון את העניין הזה.

<אלעזר במברגר: קיבלנו פנייה ישירה.

איתן כבל: אני יודע.

איתן כבל: זה לא עניין של מה בכך.

איתן כבל: כמי שהיתה לו זכות להיות בין אלה שהציעו את מחיר למשתכן לפני הרבה מאוד שנים, יחד עם מי שלימים נהיה מנכ"ל משרד הבינוי והשיכון, חיים פיאלקוב, שיש לו זכויות יסוד גדולות בשוק הדיור במדינת ישראל, והוא אחד האנשים שכתב את המחיר למשתכן, והיתה לי הזכות להיות לצדו בעניין הזה.

איתן כבל: אתה צודק, דורון – המרכיב המרכזי, כשאתה ניגש למכרז כזה, זה מחיר המפתח, וכל תנועה שאתה מבצע, משנה לגמרי את ההליך הזה.

איתן כבל: לכן אני מבקש התייחסות – אני רוצה פשוט לדיון הקרוב, שכבר תדעו לתת לי, איך אנחנו הולכים להתמודד עם השאלה הזאת.

<אלעזר במברגר: מה שכן, קיבלנו אינדיקציה עד כמה הדבר הזה משמעותי.

איתן כבל: נכון.

איתן כבל: זה לא גרוש וחצי.

איתן כבל: זה יכול לגרום, שהפרויקט או קם או לא קם.

איתן כבל: זה סכומים שהם לא צחוק.

איתן כבל: זה מסה, ודאי.

איתן כבל: תודה, דורון.

איתן כבל: עו"ד ליאור עמית, פורום יצרני המעליות, בבקשה.

<ליאור עמית רבניאם: קודם כל אני חייבת לומר שבשבילי זו פעם ראשונה כאן, ולמרות הציניות, בהחלט מרגש לשבת בוועדה של הכנסת.

איתן כבל: תודה.

<ליאור עמית רבניאם: הקשבתי קשב רב לאדוני, ואדוני אמר בצדק, שיש כמות גדולה של חקיקה ראשית לאור העובדה שחקיקת המשנה היא פחות פעילה.

<ליאור עמית רבניאם: דווקא במקרה של החלפת מתחזק – ואיני יודעת אם חברי הכנסת היו מודעים לכך – יש חקיקת משנה, שמדברת בדיוק על הנושא הזה, שחוזה תחזוקה לחברת מעליות חייב להיות לשנה בלבד, ולא יכול להימשך מעבר לכך, גם חוזה מתחדש.

<ליאור עמית רבניאם: אני מפנה לצו הפיקוח על מצרכים ושירותים, התקנת מעליות ומתן שירות למעליות, משנת 84', התשמ"ד – לא ייכרת חוזה חדש בדבר מתן שירות למעליות, לתקופה העולה על 12 חודשים, אלא אם כן שמורה בו הזכות הבלתי מותנית של נציגות הבית לסיים את החוזה בכל עת, לאחר תום תקופה של 12 חודשים, ומבלי שלחברת השירות יש שום אפשרות לגבות תשלום נוסף או קנס כלשהו מעבר לדמי השירות.

<ליאור עמית רבניאם: כלומר הנושא הזה כבר טופל.

איתן כבל: הוא כל כך טופל, שיש כל כך הרבה תלונות.

<ליאור עמית רבניאם: זה לא נכון, אדוני.

איתן כבל: חבר הכנסת קיש, נדדה שנתו, הוא חיפש נושאים להעלות אותם בחקיקה, חלם על מעלית – והנה.

<אבי ללום: זה הרשות המחוקקת והמבצעת שאדוני הזכיר מקודם.

איתן כבל: לכן אמרה לי הגברת עורכת הדין, היועצת המשפטית שלנו, את אשר אדוני אומר.

איתן כבל: לכן, גברתי, לכשנגיע לפרק או לסעיף העוסק, כמובן שאאפשר לך להציג במקןם את העניין, וכפי שגם אמרתי, אם נשתכנע שהחוק הקיים יודע לתת את המענה, נדע להוסיף, משהו שיחזק, יחדד או דברים מהסוג הזה.

איתן כבל: לכן אני אומר - עמדתך נשמעה.

איתן כבל: גם המציע לא נמצא כאן.

איתן כבל: כשנגיע לעניין הזה, הוא גם יציג את הדברים - למה הוא מתכוון.

איתן כבל: כפי שאומרת מנהלת הוועדה, יכול להיות שהנסיבות הן כאלה – אנחנו מבינים שחקיקה ראשית היא תמיד יותר חזקה מתקנות או צווים, אבל אני לא רוצה לפתוח את הדיון.

איתן כבל: גברתי הניחה את העניין, שהוא חשוב, לפתחנו, וכשנגיע בהקראה לסעיף הספציפי הזה, כמובן שתינתן לגברתי האפשרות להביע את עמדתה.

<ליאור עמית רבניאם: נייר עמדה הוגש.

איתן כבל: הבעיה היא לא בנייר העמדה.

איתן כבל: חשוב שכשנגיע, תציפי את העניין.

איתן כבל: תודה.

איתן כבל: אמיר כוכבי, חבר מועצת עיריית הוד השרון, בבקשה.

<אמיר כוכבי: אמיר כוכבי, חבר מועצת העיר הוד השרון.

<אמיר כוכבי: בנוגע להצעת החוק של חברת הכנסת מיכל רוזין, רק להוסיף כנבחר ציבור ברשות מקומית, שהחיוב בגין שטחים משותפים ממילא נגוע, כפי שאומרים, ביסודות של חוסר שוויון ולעתים אף נדמה שמוסר לא תקין.

<אמיר כוכבי: כמובן, בכל רשות עושים את זה בצורה אחרת, בכל רשות מודדים את זה אחרת.

<אמיר כוכבי: יוצא שדווקא בשכונות החדשות, שנבנות על-פי תקן איכות סביבה גבוה יותר, שאמורות לשפר את מרקם היחסים של הציבור והסביבה שהוא חי בה, וממילא לשפר ולייעל את השירות שהעירייה נותנת לאותו ציבור, יוצא שדווקא שם, בגלל אותם שטחים משותפים, הציבור נקנס פעמיים, העלויות של הארנונה גבוהות יותר, והשירות לאו דווקא טוב יותר.

<אמיר כוכבי: אז הוועדה לא דנה היום בביטול החיוב על שטחים משותפים, אבל היא כן קיבלה פה הצעת חוק שמציעה להגביר את השקיפות בנושא הזה.

<אמיר כוכבי: לכן, כשהיועץ המשפטי של משרד הבינוי והשיכון אומר שהוא לא בעד הדבר הזה, או הוא חושב שצריך לשלב אותו בצורה אחרת, אני אומר:

<אמיר כוכבי: כבר היום מראש אנשים משלמים סכומי עתק, מבלי שיש להם האפשרות לדעת מראש שהתיק הזה עומד ליפול עליהם.

<אמיר כוכבי: אפשר לשנות גם את צו הארנונה, ובהחלט כדאי לעשות עבודה ממשלתית- - -

עבד אל חכים חאג' יחיא: בנושא של הארנונה, היה אמור להיות היום דיון בוועדת הפנים, והוא בוטל, העניין של לאחד את התעריפים, ואז אפשר לדאוג לזה שם.

עבד אל חכים חאג' יחיא: המקום לדון בו הוא שם, ואפשר גם לתקן את זה שם.

עבד אל חכים חאג' יחיא: השקיפות זה משהו אחר.

<אמיר כוכבי: הרעיון הוא להגביר את השקיפות.

<אמיר כוכבי: אני לא רואה סיבה שהוועדה המכובדת תתנגד לכך.

איתן כבל: אמיר, תפקידך בשלב הזה הוא לא להודיע לנו מהו תפקידנו.

איתן כבל: בשלב הראשון אתה צריך לומר מהי תפישת העניין שלך לנקודה פה.

איתן כבל: אחר כך נתווכח – או אתה צודק או אתה לא צודק, או נשתכנע או לא נשתכנע.

<אמיר כוכבי: העניין של השקיפות הוא אלמנט מרכזי היום ביחסים של הציבור עם הרשות שהיא מפקחת עליו.

<אמיר כוכבי: נכון שהרשות המקומית יכולה וצריכה להגביר את הדברים הללו בעצמה, אבל אם ממילא מגיעה לפה הצעת חוק שדנה בהגברת השקיפות באופן שמחייב – כבר כתוב שם הרי שהקבלן יכול למסור את הנתון הזה.

<אמיר כוכבי: בסך הכול לשנות מילה – במקום: יכול - לתת.

<אמיר כוכבי: זה הכול.

איתן כבל: תודה.

איתן כבל: ברור, כפי שגם אמרתי בפתיחת דבריי, שנגעו להצעת החוק של חברתי חברת הכנסת מיכל רוזין, כמובן נשקול את הדברים – האם המקום הוא אכן כאן או במקום אחר, וזה אכן ייעשה.

איתן כבל: מי עוד ביקש להתייחס?

איתן כבל: רונן רוזין.

איתן כבל: גילוי נאות – אח של.

<רונן רוזין: סעיף ראשון – גילוי נאות.

<רונן רוזין: רונן רוזין, תושב ראש העין, כלכלן, אחיה של חברת הכנסת רוזין.

<רונן רוזין: אני דווקא רוצה להתייחס לנקודה שלא קשורה להצעת החוק של אחותי חברת הכנסת מיכל רוזין; אני דווקא רוצה להתייחס למה שהוזכר בהצעת החוק הממשלתית בסיפא של הדברים של עו"ד במברגר לגבי התיקון שבא במסגרת של הוראת שעה, תיקון הנושא של חוק ערבות מכר.

<רונן רוזין: על-פי ההצעה המבוקשת, הבנק ינפיק לרוכש ערבות מכר רק על הסכום שלא כולל מע"מ.

<אלעזר במברגר: זה תיקון החוק, הצעת החוק המשלימה.

<יובל טלר: הנושא נידון בוועדת הכספים.

<יובל טלר: הצעת חוק נפרדת.

<רונן רוזין: אם כן, חרגתי.

איתן כבל: קיבלת הבהרה.

<רונן רוזין: אפנה את ההסתייגות לוועדת הכספים.

איתן כבל: תודה.

איתן כבל: אתה יכול להעביר את זה דרך חברת הכנסת מיכל רוזין.

איתן כבל: ..

איתן כבל: ברשותכם, מי עוד מבקש?

איתן כבל: עו"ד דולב קרזי, בבקשה.

<דולב קרזי: עו"ד דולב קרזי.

<דולב קרזי: אני מאמון הציבור.

<דולב קרזי: אנחנו כמובן מברכים על כל הצעות החוק – גם הפרטיות וגם הממשלתיות, וכל יוזמה שבאה לקדם את זכויות הצרכנים.

<דולב קרזי: אני רוצה להדגיש פה את החוסר המשמעותי - אם כבר עסקינן בהגנה בסיסית לצרכנים, החוק למעשה לא מטיל חובה על קבלנים, לאפשר לצרכנים לראות את הסכם המכר לפני שמשלמים איזושהי מקדמה, או לפני שמתחייבים מול הקבלן.

<דולב קרזי: זו זכות בסיסית של צרכנים, מכיוון שמדובר – כבר אמרו פה חבריי – בעסקה המשמעותית ביותר שצרכן מבצע, ואין זה הגיוני שצרכן יתקשר עם קבלן, וישלם בעצם מקדמה, ורק לאחר מכן יראה את החוזה עליו הוא עומד לחתום.

איתן כבל: תודה, גברתי.

איתן כבל: יש כאן מישהו שעוד רוצה?

איתן כבל: בבקשה.

<דוד קשאני: דוד קשאני, מהפורום לדיור ציבורי.

<דוד קשאני: אני רוצה לבקש מהמחוקקים וגם מהיועץ המשפטי של משרד השיכון – יש בעיה שמיכל רוזין העלתה, וזו הבעיה של השטחים המשותפים.

<דוד קשאני: אני מסתובב בשכונות, ואני רואה בניינים חדשים, שלמטה בגינון הכול מוזנח.

<דוד קשאני: לכן מה שאני הייתי מציע, באותו בניין - הצעתי את זה כבר לפני 16 שנה ולא קיבלתם את זה – המדינה רוכשת דירה אחת באותו בניין, ומוסרת את זה לוועד הבית.

<דוד קשאני: ועד הבית נותן את זה בשכר דירה, וכל הכסף שנכנס לשכירות, יהיה משולב עבור כל התיקונים, כל הדברים.

<דוד קשאני: יש בניינים שלמים שהדיירים לא משלמים לוועד הבית.

<דוד קשאני: ממש מוזנחים לחלוטין.

<דוד קשאני: רוצים לעשות סיור?

<דוד קשאני: בבקשה.

<דוד קשאני: בואו ותראו את זה.

<דוד קשאני: לכן מה שאני מציע, שבחוק, אם אפשר לעשות את זה- - -

איתן כבל: פה אי-אפשר, כי זה נושא חדש.

איתן כבל: אז תוסיפו נושא חדש.

איתן כבל: או בתקנות.

איתן כבל: אי-אפשר.

איתן כבל: זה קצת יותר מורכב.

איתן כבל: קודם כל תודה – למשרד השיכון, לעו"ד במברגר, תודה לחברי הכנסת, שכל אחד הוסיף את העניין החשוב שלו, ולכל מי שהתייחס כאן.

איתן כבל: בסך הכול הכללי, גם מההתרשמות שלי ומהניסיון שלי, שלנו, אין סיבה שהחוק הזה לא יטופל בצורה מהירה – הצעות החוק כמובן, הממוזגות.

איתן כבל: לכן זה מונח לפתחך, כמי שמניח בשם הממשלה את ההצעה.

איתן כבל: יש פה נקודות מאוד-מאוד – לא יותר מדי אפילו.

איתן כבל: אין כאן יותר מדי מחלוקות.

איתן כבל: מה שאני מציע, שתוביל פה איזה שיח בתוך הקבוצות השונות – עם בוני הארץ, לשכת עורכי הדין, ודאי מה שדורון הציג – זה קשור, אבל זה סיפור אחר, שאתם כממשלה אמורים לתת עליו את הדעת.

איתן כבל: שבו ביניכם, ואני מניח שלאחר, ואתם מבינים את רוח הדברים שלנו, שתשאירו לוועדה.

איתן כבל: יהיו דברים שהם שנויים במחלוקת כמו תמיד, והוועדה כאן תקיים את הדיון, ותקבל את ההחלטות, אבל אנחנו באמת מברכים.

איתן כבל: אני חושב שהחוק הוא נכון.

איתן כבל: אם באמת כל המוכר יצטרך להציג את כל התוכניות מסביב ברמה כזו – זה כבר דיונים שניכנס אליהם- - -

עבד אל חכים חאג' יחיא: היום אני חושב שזה קל מאוד.

עבד אל חכים חאג' יחיא: מי שיש לו התוכניות, היום הכול ממוחשב.

עבד אל חכים חאג' יחיא: אפשר להעביר אותו ביום השיפוץ, יידע- - -

איתן כבל: חבר הכנסת חאג' יחיא, אני לא רוצה להיכנס לזה.

איתן כבל: אני רק אומר – אנחנו כבר מבינים איפה הנקודות.

יעקב אשר: אדוני היושב-ראש – רק תוספת: צריך לעשות סימולציה של התוצאות של הדברים, כי הרבה פעמים יש דברים שנראים לנו הגיוניים וחכמים, אבל כשאתה עושה את שלושת הצעדים הבאים אחר כך – למשל, אחת הנקודות בנושא התוכניות או – אם נתן את זה מי שעשה את האינסטלציה או הקונסטרוקציה, והאחריות בסופו של דבר על הקבלן ולא עליו, הוא בורח ומשאיר את הקבלן, כלומר אנחנו לא רוצים לגרום לכך שקבלנים ייפלו בגלל זה, או שהאזרחים יחפשו.

יעקב אשר: צריך לעשות תמיד את הסימולציה של שלושה-ארבעה צעדים, מה התוצאה של זה כדי להגיע למשהו שהוא עוזר ולא מסבך.

יעקב אשר: אדוני היושב-ראש, אולי יתפרנסו פחות עורכי הדין שעושים את ההסכמים, אבל יתפרנסו יותר עורכי הדין שיעשו את התביעות ההדדיות.

איתן כבל: יש פה שתי נקודות, בגדול, אם אני נותן את ההתייחסות: יש נושא אחד, נושא ליבה, שזה לשכת עורכי הדין, מערכת היחסים אל מול הקונה-מוכר – פעם אחת, במחיר דירה, כמות דירות, על כל המשתמע מכך, זה דבר אחד, לראות בדיוק איפה הנקודה, כמובן הסתירה עם כלל 5, שניתנה אליה כבר התייחסות – זו נקודה אחת; יש הנושא שדורון העלה, שמונח פה באמצע.

איתן כבל: חייבים לתת לו תשובה; ויש מה שנאמר גם על-ידי הגב' בנושא המעליות.

איתן כבל: יש נושא התוכניות, שקיפות, מהי שקיפות, האם יש הגזמה בשקיפות – כל הנושאים האלה; והדבר האחרון, חייבים אחר כך לעשות סיפור הדרך הזה, אני קורא לזה מקרים ותגובות.

איתן כבל: אומרים: החוק עבר באופן הזה - מה מושת על העורך דין, מה מושת על הקבלן הראשי, יזם, ובשורה התחתונה, איפה הצרכן מרוויח, או בסוף – באנו לתקן ומצאנו רק מעמיסים עליו, בלבלנו אותו.

איתן כבל: בבקשה.

<עופר שגיב: עופר שגיב, מבוני הארץ.

<עופר שגיב: אני קבלן.

<עופר שגיב: מילה אחת – אני מסכים מאוד עם מה שאמר חבר הכנסת יעקב אשר.

<עופר שגיב: הנתינה של התוכניות – צריכים לדון בה לעומק.

<עופר שגיב: עלולות להיות בה סכנות מאוד-מאוד גדולות.

יעקב אשר: הבאתי את זה כדוגמה.

יעקב אשר: מצד שני, היא הכרחית וחשובה.

איתן כבל: כשאתה קונה בית, ואני אומר לך את זה כמי שרכש בית בבניין משותף, כשנוזל לך מים מהשכן, כשפתאום יש לך קצר בחשמל ואתה לא מבין מה זה, או כשאתה רוצה לקדוח, ואתה לא יודע איפה אתה קודח, אפשר לומר- - -

<עופר שגיב: לצורך העניין, סימנת את הצינור, אבל קדחת ב-10 ס"מ ולא איפה- - -

איתן כבל: ואם קדחתי וכבר לא היה מי שיגיש את התלונה?

איתן כבל: ואלה דברים שקורים.

איתן כבל: בשבילך, מה יבוא הקבלן, הזיז 10 ס"מ?

איתן כבל: הם יכולים להיות ההבדל בין חיים למוות.

איתן כבל: על זה אני מדבר.

איתן כבל: זה לא רק שקדחת ויצא לך רק שפריץ של מים.

איתן כבל: לכן אני לא פותח את הדיון עכשיו.

איתן כבל: העניין ברור.

איתן כבל: אתה לקחת באקסטרים את מה שאמר חבר הכנסת יעקב אשר.

איתן כבל: זו לא היתה הכוונה.

איתן כבל: הכוונה שלו היתה, שבשורה התחתונה, צריך שתהיינה תוכניות, להדגיש עד כמה שינויים שמתבצעים תוך כדי תנועה הוא חייב לתת.

איתן כבל: לא על כל פיפס הוא שולח את זה שוב לבית הדפוס ולסדר לו את התוכניות מחדש, אבל יש דבר אחד שאין עליו פשרה - כל העניינים הנוגעים לבטיחות הדיירים, על זה לא יהיו פשרות.

איתן כבל: לא קשור אם הזזת 10 ס"מ או הזזת סנטימטר.

איתן כבל: יש דברים שאני לא משחק אתם, ואני לא מציע גם לכם.

איתן כבל: משפט אחרון, בבקשה.

<אלעזר במברגר: סיכום קצר שלי לפחות.

<אלעזר במברגר: בלי להתייחס לאף אחד מהעניינים הפרטניים שהוזכרו, כי הבנו שהיושב-ראש רוצה לנהל דיון עקרוני.

איתן כבל: סיימנו את הדיון העקרוני היום.

איתן כבל: הדיון הבא הוא הקראה.

<אלעזר במברגר: אז הסיכום הוא גם עקרוני.

<אלעזר במברגר: אני מקווה שזה לא טושטש בדיונים מהסוג הזה, כל אחד מטבע הדברים התמקד בעניין או שניים שמפריעים לו.

<אלעזר במברגר: אני רוצה לחדד לחברי הוועדה, חברי הכנסת - אני חושב שהחבילה הזו שהבאנו בסוף - גם זה עלה מן הדברים – יש קונצנזוס די רחב על רוב העניינים שכתובים פה.

<אלעזר במברגר: הגענו לכאן אחרי מסכת מאוד ארוכה שבה מיפינו החוצה דברים שהשתכנענו שלא נכונים, מוגזמים לאיזשהו צד, קיבלנו הרבה מאוד הערות מהגורמים שהזכרנו קודם, שהיו שותפים ברמה כזו או אחרת לתהליך.

<אלעזר במברגר: לכן בסוף אני חושב שמלאכתם של חברי הכנסת תהיה יחסית קלה.

<אלעזר במברגר: יש פה כמה עניינים שנותרו שנויים במחלוקת.

<אלעזר במברגר: כשנעבור בישיבה הבאה סעיף-סעיף, ומן הסתם- - -

איתן כבל: עו"ד במברגר, כבר בירכתי אתכם.

איתן כבל: אמרתי בפתיחה.

<אלעזר במברגר: כי שלחת אותנו לעשות שיח נוסף.

<אלעזר במברגר: היה לי ברור – אנחנו מכירים את הפערים.

איתן כבל: אני אומר כך – מצדי אל תשב עם אף אחד.

<אלעזר במברגר: אין לי בעיה לשבת, אבל הכול מוכר וידוע.

איתן כבל: אני רק יכול לומר לך מהניסיון, וברוך השם, ניסיון יש.

איתן כבל: כשאתה לפעמים מנהל שיח של שעה, זה יכול לגרום לכך שהחוק הזה יעבור בדיון, אם אין בו יותר מדי עמודים, עובר בדיון אחד.

איתן כבל: אם לא, אני חייב לשמוע פה את האנשים, ולהתחיל לשמוע עמדות ולשמוע דעות.

איתן כבל: לפעמים שעה אצלך תחסוך שעות פה.

איתן כבל: זה כל העניין.

איתן כבל: אתה מביא את החוק, שהוא חוק חשוב.

איתן כבל: זה מה שאני מנסה לומר לך.

איתן כבל: למדתי שנושאי ליבה, עדיף לגמור אותם לפני כן, גם אם אתה לא מסיים ומגיע להבנות, אבל אתה יודע לומר: הוויכוח בינינו הוא סביב העניין הזה – זה עושה את רוב העבודה.

<אלעזר במברגר: מסכים.

איתן כבל: תודה, עו"ד ללום.

איתן כבל: תודה רבה לכם.

איתן כבל: תודה רבה, הישיבה נעולה.